ཕྱིན་ཅི་མ་ལོག་པར་རྟོགས་པའི་ཤེས་རབ་
ཅུང་ཟད་ཅིག་སྐྱེས་ཀྱང་འདུས་བྱས་ཀྱི་དགེ་བ་བསམ་གྱིས་མི་ཁྱབ་པ་ལས་ཀྱང་ས་ཆོད་དེ་ཆེ་བས་མཉམ་བཞག་གཙོ་བོར་བཏོན།ཏིང་ངེ་འཛིན་ལྟར་སྣང་སྐྱེས་པ་ལས་ནི་རྒྱལ་བའི་གསུང་རབ་རྣམ་པར་དག་པ་ཐོས་བསམ་བྱུང་ན་ཕུགས་ཀྱི་གཞན་དོན་དེ་ཆེ་སྟབས་
བརྒྱ་འགྱུར་སྟོང་འགྱུར་གྱིས་ལྷག་པས་གཅིག་གོ་གཅིག་གིས་མ་འགགས་པར་བྱ།སྤྱོད་ལམ་ཀུན་ཏུ་དྲན་པ་དང་ཤེས་བཞིན་མི་འབྲལ་བར་བྱང་ཆུབ་ཀྱི་སེམས་རྣམ་པ་གཉིས་ཀྱིས་ཟིན་པར་བྱ།ནམ་ཞིག་འཆི་བའི་ཚེ་ཀུན་མཁྱེན་དོལ་པོ་པའི་འཕེཕོ་བའི
མན་ངག་ཁྱད་དུ་འཕགས་པ་ལྟར་རྣམ་ཤེས་གཞིའི་འོད་གསལ་ལ་འཇུག་པའི་ཚུལ་ལག་ཏུ་ཐེབས་དགོས་པས་ད་ལྟ་ནས་གོམས་འདྲིས་བྱ།དེ་ལྟར་ན་རྣལ་འབྱོར་པའི་རིག་པ་རྣམ་ཀུན་མཆོག་ལྡན་གྱི་སྟོང་པ་ཉིད་འོད་གསལ་བ་ལ་ཐིམ་པས་གདོད་ནས་བཞུགས

འི་ཆོས་ཀྱི་སྐུ་གློ་བུར་དྲི་མའི་སྦུབས་ལས་གྲོལ་ཏེ།ཤིན་ཏུ་ངོ་མཚར་རྨད་དུ་གྱུར་པའི་སྐུ་དང་ཡེ་ཤེས་ཡོན་ཏན་མཛད་པ་ཕུན་སུམཚོགས་ཤིང་ཚད་མེད་གཞལ་དུ་མེད་པའི་བདག་ཉིད་ནམ་མཁའ་ལྟར་རྒྱ་ཆེ་ཞིང་།ཐོ་བུ་དཔག་བསམ་གྱི་ཤིང་ལྟར་སེམས་
ཅན་རྣམས་ཀྱི་འདོད་རྒུའི་འབྱུང་གནས་སུ་གྱུར་ཏེ།འཁོར་བ་ཇི་སྲིད་རྟག་ཁྱབ་ལྷུན་གྲུབ་ཀྱི་མཛད་པ་རྒྱུན་མེ་ཆད་དུ་འབྱུང་བར་འགྱུར་ལ།དེ་ལྟར་མྱུར་དུ་འགྲུབ་པའི་ཕྱིར་བཟང་པོ་སྤྱོད་པ་སོགས་ཐེག་ཆེན་བ་སྔོ་སྨོན་སྤྱི་དང་།འདིའང་ཐུན་མཚམས་སུ
གདབ་པར་བྱ་སྟེ།།སངས་རྒྱས་ལས་ཆོས་ཆོས་ལས་འཕགས་པའི་ཚོགས།།ཚོགས་ལས་སྙིང་པོ་ཡེ་ཤེས་ཁམས་ཐོབ་མཐར།།ཡེ་ཤེས་དེ་ཐོབ་བྱང་ཆུབ་མཆོག་ཆོས་སོགས།།སེམས་ཅན་དོན་བྱེད་ཆོས་རྣམས་དང་ལྡན་ཤོག།རང་དོན་
གཞན་དོན་དོན་དམ་སྐུ་དང་ནི།།དེ་ལ་བརྟེན་པའི་ཀུན་རྫོབ་སྐུ་ཉིད་དེ།།བྲལ་དང་རྣམ་པར་སྨིན་པའི་འབྲས་བུ་ཡི།།ཡོན་ཏན་དྲུག་ཅུ་རྩ་བཞི་མྱུར་ཐོབ་ཤོག།གདུལ་བལ་ཁམས་དང་འདུལ་བའི་ཐབས་དང་ནི།།གདུལ་བྱའི་ཁམས་ཀྱི་འདུལ་བའི
བྱ་བྱ་བ་དང་།དེ་འདུལ་ཡུལ་དང་དུས་སུ་གཤེགས་པ་ལ།།ཁྱབ་རྟག་ལྷུན་གྱིས་གྲུབ་པར་འཇུག་པར་ཤོག།དཀོན་མཆོག་རྣམ་པར་བྱང་ཁམས་དྲི་མེད་བྱང་ཆུབ་ཡོན་ཏན་ཕྲིན་ལས་ཏེ།།དོན་གནས་རྣམ་བདུན་ཐོས་བསམ་བསྒོམས་ལས་བདག་གིས་དགེ་བ
གང་ཐོབ་པ།།དེས་ནི་འགྲོ་འདིས་མཐའ་ཡས་འོད་མངའ་དྲང་སྲོང་ཚེ་དཔག་མེད་མཐོང་ཞིང་།།མཐོང་ནས་ཀྱང་ནི་ཆོས་མིག་དྲི་མེད་སྐྱེས་ཏེ་བྱང་ཆུབ་མཆོག་ཐོབ་ཤོག།ཅེས་རེ་དོགས་མེད་པའི་སྨོན་ལམ་དང་།འཁོར་གསུམ་མི་རྟོག་པའི་བསྔོ་བས་རྒྱས་།
འདེབས་པར་བྱའོ།།གཉིས་པ་ལྟ་བ་དེ་ཉིད་སྔགས་དང་འབྲེལ་པར་ཉམས་སུ་ལེན་པའི་ཚེ་ནའང་གོ་བར་བྱ་རྒྱུ་དང་དངོས་གཞི་གཉིས་ལས་དང་པོ།།ཕྱི་འཇིག་རྟེན་སྣོད་བཅུད་སྲིད་པ་གསུམ་གྱི་རྣམ་པར་ཤར་བ་འདི་དག་བབཞིན་གྱི་བྱད་མེ་ལོང་ལ་འཕོས་པ་བཞིན་ཏུ

ནང་རྩ་རླུང་ཐིག་ལེའི་ཆོ་འཕྲུལ་དུ་ཤར་བ་ཡིན་ཞིང་དེ་གསུམ་ཡང་གཞན་མཆོག་དཀྱིལ་འཁོར་གྱི་འཁོར་ལོ་རྟེན་དང་བརྟེན་པར་བཅས་པའི་རྣམ་པར་བཞུགས་ལ།དེ་ཐམས་ཅད་ཀྱང་།དེ་ཁོ་ན་ཉིད་བདེ་གཤེགས་སྙིང་པོའི་རང་
འོད་རང་མདངས་ཆོས་ཀྱི་སྐུ་ཉིད་རྣམ་པ་ཐམས་ཅད་པར་ཤར་བ་མཆོག་ཏུ་མི་འགྱུར་བའི་ཡེ་ཤེས།དོན་དམ་ཆོས་ཀྱི་དབྱིངས་བདེ་སྟོང་ཟུང་འཇུག་རང་བཞིན་འགྱུར་བ་མེད་ལ་རྒྱུན་མི་ཆད་པས་རྒྱུད་ཀྱི་དོན་ཏུ་གསུངས་ཤིང་།དེའང་གཞིའི་གནས་སྐབས་དྲི་བཅས་དེ་བཞིན་
ཉིད་ལ་རྒྱུའི་རྒྱུད་དང་།ལམ་དུས་ཆོས་ཉིད་དོན་ནི་རིམ་པར་སྣང་བ་ལ་ལམ་ཐབས་ཀྱི་རྒྱུད་དང་།དག་པ་གཉིས་ལྡན་མངོན་ཏུ་འགྱུར་བ་ན་ཤིན་ཏུ་རྣམ་དག་འབྲས་བུའི་རྒྱུད་ཅེས་བྱ་སྟེ།ལྟ་བ་ཐུན་མོང་མ་ཡིན་པ་དེ་ཉིད་ཀུན་རྫོབ་ཀྱི་སྟོང་ཚུལ་ལ་མཆོག་ཏུ་འཛིན་པ་རྣམས།།
ཀྱིས་ཕྱོགས་ཙམ་མི་མཐོང་བ་ལྟ་ཅི་སྨོས།གོང་སྨོས་མདོ་ལུགས་རང་རྐང་གི་ལམ་དེས་ཀྱང་ཡུན་རིང་པོར་འགོར་བ་ཡིན་པས།དབང་དང་དམ་ཚིག་གིས་ཁྱད་པར་དུ་བྱས་པའི་སྔགས་ཀྱི་ལམ་མཐའ་དག་ལས་ཁྱད་པར་དུ་འཕགས་པ་རྡོ་རྗེའི་རྣལ་འབྱོར་ཡན་ལག་དྲུག།
ལ་མཉམ་པར་བཞག་པ་ན་དུས་ཐུང་ངུར་ཚེགས་ཆུང་ངུས་བདེ་བླག་ཏུ་རྟོགས་པར་འགྱུར་བ་ཡིན་ནོ།།གཉིས་པ་དངོས་གཞི་ཉམས་སུ་ལེན་པ་ན།འགྲེལ་ཆེན་ལས།ཇི་ལྟར་མེ་ནི་ཤིང་ལ་རྟག་གནས་ཀྱང་།།བཅད་དང་དབྱེ་བའི་ཐབས་ཀྱིས་མི་མཐོང་སྟེ།།
གཙུབས་ཤིང་གཙུབས་གཏན་ལག་པས་བསྲུབས་པ་ལས།།དེ་ལ་གནས་པ་ཡང་ནི་མཐོང་བར་འགྱུར།།དེ་བཞིན་སེམས་ཀྱི་འོད་གསལ་རྟོག་པ་ཡི།།བསྒོམ་པའི་ཐབས་རྣམས་ངག་གིས་མི་མཐོང་སྟེ།།དེ་ཉིད་དུ་ནི་རྒྱང་མ་དག་དང་ནི།།རོ་མ་གཅིག།
ཏུ་ཏུསྦྱོར་བས་མཐོང་བར་འགྱུར།ཞེས་གསུངས་པ་ལྟར།རང་བཞིན་འོད་གསལ་མཆོག་ཏུ་མི་འགྱུར་བའི་ཡེ་ཤེས་དེ་ཉིད།ངོ་བོའི་ཆ་ནས་རྣམ་ཀུན་མཆོག་ལྡན་གྱི་སྟོང་པ་ཉིད་དང་།རང་བཞིན་མཆོག་ཏུ་མི་འགྱུར་བའི་བདེ་བ་ཆེན་པོར་བཞུགས་ལ།།

་ནི་རྟོག་བཅས་ཀྱི་སྒོམ་པ་སྣ་ཚོགས་པས་ཀྱང་མི་མཐོང་ལ་རྣམ་པར་མི་རྟོག་པའི་ཏིང་ངེ་འཛིན་དང་།བྱེད་པ་བཅིངས་པའི་ཐབས་ཁྱད་པར་ཅན་གྱིས་པྲ་ཕབ་པའི་གཟུགས་བརྙན་ལྟར་མཐོང་བར་འགྱུར་བས།ཐོག་མར་སོར་སྡུད་དང་བསམ་གཏན་ལ་བརྟེན་མུན་པའི་རྣལ།
འབྱོར་གྱིས།དུ་བ་དང་།སྨིག་རྒྱུ་དང་།མཁའ་སྣང་དང་།མར་མེའི་མཚན་མ་མཐོང་ལ།སྤྲིན་མེད་པའི་ནམ་མཁར་ཉིན་མོའི་རྣལ་འབྱོར་གྱིས།འབར་བ་དང་།ཟླ་བ་དང་།ཉི་མ་དང་།རྡོ་རྗེ་སྒྲ་གཅན་དང་།མཆོག་གི་ཆ་སྟེ་གློག་དང་།ཐིག་ལེའི
བར་དུ་རྟགས་བཅུ་ཡོངས་སུ་རྫོགས་པའི་སྟོང་གཟུགས་དེ་དག་ཡུལ་དུ་བྱས་ནས་ཉིན་དང་མཚན་དུ་མཉམ་པར་བཞག་པས་རྣམ་པ་ཐམས་ཅད་པའི་སྟོང་པ་ཉིད་ཁམས་གསུམ་པའི་རྣམ་པ་མཐའ་དག་ཅན་ཏུ་ཤར་བ་ཉམས་སུ་མྱོང་།དེ་ནས་སྲོག་རྩོལ་དང་འཛིན་པའི་
ཡན་ལག་ལ་བརྟེན་ཞུ་བ་དེ་དྲངས།རྗེས་དྲན་དང་ཏིང་ངེ་འཛིན་གྱིས་མཆོག་ཏུ་མི་འགྱུར་བའི་བདེ་བ་མཐར་ཐུག་པ་བསྒྲུབས།འཕོ་བའི་བག་ཆགས་ཀྱི་དབུགས་བཀག་པས་ཀུན་རྫོབ་ཀྱི་འཁྲུལ་སྣང་བ་ཙན་ཐབས་སུ་འགགས་ནས།དག་པའི་སྣང་བ་གཞོམ་
དུ་མེད་པ་མཐའ་དང་མུ་མེད་པར་མཆེད་དེ།གཙང་བ་དག་པ་དེ་དང་རྟག་པའི་ཕ་རོལ་ཏུ་སོན་པ་དྲི་བྲལ་ཆོས་ཀྱི་སྐུ་མཁའ་ཁྱབ་དང་པོའི་སངས་རྒྱས་གདོད་ནས་རང་ལ་བཞུགས་པ་དེ་ཉིད་མངོན་ཏུ་འགྱུར་རོ།།དེ་དག་གི་སྐབས་སུ་གྲོགས་དམ་ཚིག་དང་སྤྱོད་པ་རྣམ་པར་དག
པ་དགོས་ཤིང་དེའི་ཚུལ་ནི་ཆོས་རྗེ་ཡབ་སྲས་ཀྱི་གསུང་དང་།བླ་མའི་མན་ངག་ལྟར་ཁོང་དུ་ཆུད་ནས་རྩེ་གཅིག་ཏུ་བསྒོམ་པར་བྱའོ།།གསུམ་པ་ཕན་ཡོན་ནི།དེའང་རྩོད་པའི་མཐར་སྙིགས་མ་ལྔ་བདོ་བས་ལྟ་བའི་སྙིགས་མ་ཉི་ཤུ་རྩ་བརྒྱད་འབྱུང་ལ།སེམས་
ཅན་རྣམས་བསོད་ནམས་ཆུང་བས་ངེས་དོན་སྙིང་པོའི་མདོ་སྡེ་རྣམས་ལ་མི་གུས་ཤིང་།དེ་དག་ལས་གསུངས་པའི་དོན་མི་བསྒོམས་པར་སྙོམས་ལས་སུ་བྱེད་པར་མ་ཟད།ཁ་ཅིག་སྙིང་པོའི་མདོ་སྡེ་རྣམས་ལ་ཡིད་མི་ཆེས་པས་ལོག་པར་ལྟ་བའི་རྒྱུ་དེས་ངན་འགྲོའི

གཡང་ས་ཆེན་པོར་ལྷུངས་ཏེ་ཐར་པའི་དཔྱངས་ཐག་ཆད་པར་གསུངས་པས།དེ་ལས་ལྡོག་པ་ནི་ཕན་ཡོན་ཡིན་ལ།།སྦྱིན་པ།ཚུལ་ཁྲིམས།བསམ་གཏན་ཁྱད་པར་དུ་འཕགས་པ་བསྐལ་པ་དུ་མར་བསྒྲུབས་པ་ལས།ཟབ
མོའི་ཆོས་འདི་ཐོས་པའི་ཕན་ཡོན་ཆེ་བ་རྒྱུང་བླ་མར་གསུངས་ཤིང་།སྤྱིར་ཐེག་ཆེན་ལ་མོས་པའི་ཕན་ཡོན་ནི་མདོ་ལས།གང་ལ་ལ་ཞིག་ཐེག་པ་ཆེན་པོ་ལ་མོས་པ་རབ་ཏུ་སྐྱེད་པར་འགྱུར་བ་དེ་ནི་བསྐལ་པ་སྟོང་ཕྲག་གཅིག་ཏུ་ངན་འགྲོར་འགྲོ་བར་མི་འགྱུར་རོ།།
བསྐལ་པ་སྟོད་ཕྲག་ལྔར་བྱོལ་སོང་དང་ཡི་དྭགས་སུ་མི་སྐྱེ།བསྐལ་པ་སྟོང་ཕྲག་ཉི་ཤུ་རྩ་ལྔར་ལྷའི་འཇིག་རྟེན་དང་ཚངས་པའི་འཇིག་རྟེན་ཏུ་སྐྱེ་བར་འགྱུར་རོ།།ཞེས་དང་།ཡུམ་ལས།གང་ལ་ལ་ཤེས་རབ་ཀྱི་ཕ་རོལ་ཏུ་ཕྱིན་པ་ཐོས་ནས་ཤི་འཕོས་ནས
སངས་རྒྱས་ཀྱི་ཞིང་དུ་འགྲོ་བ་དང་།ནམ་འཚོ་བའི་བར་དུ་སེམས་ཅན་ཐམས་ཅད་ལ་བདེ་བའི་ཡོ་བྱད་ཐམས་ཅད་ཀྱིས་བསྙེན་བཀུར་བ་དང་།ཐོས་པ་བསྐལ་པའི་བར་དུ་བྱེད་པ་བས་ཐ་ན་སེ་གོལ་གཏོགས་པའི་ཡུན་ཙམ་ཤེར་ཕྱིན་བསྒོམས་པས་བསོད་ནམས་ཆེ་
བབར་གསུངས།ཁྱད་པར་མདོ་སྡེ་དགོངས་པ་ངེས་འགྲེལ་ལས་སེན་མོའི་རྡུལ་དང་བ་ལང་གི་རྨིག་རྗེས་ཀྱི་ཆུ་ནི།ས་ཆེན་པོའི་རྡུལ་དང་།རྒྱ་མཚོ་བཞིའི་ཆུ་དང་བསྐྲུན་ན་བརྒྱ་སྟོང་འབུམ་གྱི་ཆ་དང་།།དཔེ་དང་རྒྱུར་ཡང་མི་བཟོད་དོ།།དེ་བཞིན་ཏུ་དྲང་བའི་དོན་གྱི་མདོ།
སྡེ་ལ་མོས་པ་ནས་སྒོམ་པའི་རྣམ་པ་ལ་སྦྱོར་བར་བྱེད་པའི་བར་གྱི་བསོད་ནམས་ཀྱི་རྣམ་པ་གང་བཤད་པ་དེ་ནི།ངེས་པའི་དོན་གྱི་མདོ་སྡེ་ལ་མོས་ཤིང་སྒོམ་པའི་བསོད་ནམས་ཀྱི་ཆར་ཡང་མི་ཉེད་དཔེ་དང་རྒྱུར་ཡང་མི་བཟོད་པར་གསུངས།གཞན་ཡང་མདོ་ལས།།
ང་ནི་མྱ་ངན་འདས་ཕྱེ་ནས།།མི་ཡི་ནང་ནས་ལ་ལ་ཞིག།སེམས་ཅན་རྣམ་པ་ཐམས་ཅད་ལ།།བདེ་གཤེགས་སྙིང་པོ་ཡོད་དོ་ཞེས།།མོས་པ་རྣམ་དག་བྱེད་ནུས་ན།།སངས་རྒྱས་བཀའི་དྲིན་འཚོ་བ་པ་ཡིན།ཞེས་དང་།སོར་ཕྲེང་གི་མདོར།།

དེ་བཞིན་གཤེགས་པའི་སྙིང་པོ་ཡོད་པར་བྱེད་པ་ནི་ཉོན་མོངས་པ་དང་བཅས་པའམ་ཉོན་མོངས་པ་མེད་པའམ་སུ་ཡང་རུང་སྟེ་རྫོགས་པའི་སངས་རྒྱས་ཞེས་བྱའོ།།ཞེས་དང་།དེ་བཞིན་གཤེགས་པའི་སྙིང་པོ་རྟག་པ་སེམས་ཅན་ཐམས་ཅད་ལ་ཡོད་པར་ཤེས་
པའི་རྒྱུས་འཇིག་རྟེན་ན་བདེ་བའི་རྣམ་པ་མཆོག་རྣམས་དང་ཕུན་སུམ་ཚོགས་པ་ཇི་སྙེད་ཡོད་པ་ཐམས་ཅད་རྙེད་པར་འགྱུར་རོ།།དེ་བཞིན་གཤེགས་པའི་སྙིང་པོ་རྟག་པ་ཐོས་པས་དུས་གསུམ་དུའང་ཕུན་སུམ་ཚོགས་པ་ཐམས་ཅད་དང་མཐོ་རིས་དང་ས་སྟེང་གི་བདེ་ལ།
ཐམས་ཅད་རྟག་ཏུ་ཐོབ་པར་འགྱུར་རོ་ཞེས་དང་།དེ་བཞིན་གཤེགས་པའི་སྙིང་པོ་ཐོས་པའི་བསོད་ནམས་ཀྱི་རྒྱུས།ནད་མེད་པ་དང་།འཚེ་བ་མེད་པ་དང་།ཚེ་རིང་བ་དང་།འགྲོ་བ་ཐམས་ཅད་དགའ་བར་འགྱུར་རོ།།དེ་བཞིན་གཤེགས་པ་རྟག་པ།
བརྟན་པ་གཡུང་དྲུང་ཐེར་ཟུག་སྟེ།ཡོངས་སུ་མྱ་ངན་ལས་འདས་པ་ཡང་འཆི་བ་མེད་པར་ཐོས་པས་ཐམས་ཅད་འབྱོར་ཞིང་ཡུན་རིང་དུ་སྲ་བ་དང་བརྟན་པར་འགྱུར་རོ།།ཞེས་དང་།མྱང་འདས་ཆེན་པོ་ལས།སེམས་ཅན་ཐམས་ཅད་ལ་དེ་བཞིན་གཤེགས།
འི་སྙིང་པོ་ཡོད་དོ་ཞེས་སྟོན་པར་བྱེད་པའི་སེམས་ཅན་དེ་དག་ནི་ཡོན་ཏན་དཔག་ཏུ་མེད་པ་དང་ལྡན་པ་སྟེ།དམ་པའི་ཆོས་འདོད་པའི་རིགས་ཀྱི་བུ་དེ་དག་ནི་ལས་གྲངས་མེད་པ་བྱས་པ་རྣམས་ཀླད་པ་ན་བ་དང་།རིམས་ཀྱིས་བཏབ་པ་དང་ཟུག་རྔུ་དང་སྐུར་པ་བཏབ་
པ་ཙམ་གྱིས་བྱུང་བར་འགྱུར་རོ།།ཞེས་དང་།དེ་བཞིན་གཤེགས་པ་ལ་རྟག་པའི་ཆོས་ཅན་དུ་ཡིད་ཆེས་ན་གང་ཟག་དེ་ནི་མེ་ཏོག་ཨུ་དུམ་ར་ལྟར་ཤིན་ཏུ་དཀོན་པའོ།།ད་མྱ་ངན་ལས་འདས་ནས།གང་གིས་ཐེག་པ་ཆེན་པོའི་མདོ་སྡེ་ཤིན་ཏུ་ཟབ་མོ་འདི་ཐོས
ནས་དད་པའི་སེམས་སྐྱེས་ན།དེ་ནི་མ་འོངས་པའི་དུས་སུ་བསྐལ་པ་བརྒྱ་སྟོང་གི་བར་དུ་ངན་སོང་དུ་ལྟུང་བར་མི་འགྱུར་བར་རིག་པར་བྱའོ།།ཞེས་དང་།རིགས་ཀྱི་བུའམ་རིགས་ཀྱི་བུ་མོ་རྣམས་ཀྱིས་དེ་བཞིན་གཤེགས་པ་རྟག་གོ།།དམ་པའི་ཆོས་ནུབ་

བར་མི་འགྱུར་རོ།།དགེ་འདུན་མེད་པར་མི་འགྱུར་རོ།།སྙམ་དུ་ཤེས་པ་ལ་བརྩོན་པར་བྱས་ན།དེ་དག་ཀྱང་ང་དང་འདྲ་བར་སངས་རྒྱས་ཀྱི་གནས་སུ་བལྟ་བར་བྱའོ།།ཞེས་དང་།དཔེར་ན་ཉི་མ་ཤར་ན་ལྟོ་བུར་མེད་པར་འགྱུར
པབ་བཞིན་ཏུ་སྙིང་པོའི་མདོ་འདི་ཐོས་པ་ཙམ་གྱིས་ཕས་ཕམ་པ་དང་།མཚམས་མེད་པའི་སྡིག་པའི་ཕུང་པོ་མྱུར་དུ་བྱང་བར་འགྱུར་བ་དང་།གཞན་གྱི་འགྲན་ཟླའམ།གཞན་གྱིས་བྱེད་དུ་བཅུག་པའམ།རྙེད་བཀུར་ཚིགས་སུ་བཅད་པའི་དོན་དུ་ཡང་རུང་།
བདག་ལ་བྱང་ཆུབ་མི་དགོས་སྙམས་ནས་སེམས་མ་སྐྱེད་ཀྱང་སྙིང་པོའི་མདོ་སྡེ་འདི་ཐོས་པ་ཙམ་གྱིས་དེའི་ལུས་ཀྱི་བ་སྤུའི་ཁུང་བུ་ཐམས་ཅད་དུ་བྱང་ཆུབ་ཀྱི་རྒྱུ་སོས་ཀའི་ཉི་རྡུལ་བཞིན་ཏུ་འཇུག་པ་དང་།སྔོན་སངས་རྒྱས་གངྒཱའི་ཀླུང་གཅིག་གི་བྱེ་མ་སྙེད་ལ་བྱང་ཆུབ་
ཏུ་སེམས་བསྐྱེད་ན་དུས་ངན་གྱི་ཚེ་ཆོས་འདི་ལ་མི་སྐུར་ཅིང་མོས་པར་འགྱུར་བ་དང་།སངས་རྒྱས་གངྒཱའི་ཀླུང་བརྒྱད་ཀྱི་བྱེ་མ་སྙེད་ལ་སེམས་བསྐྱེད་ན་དུས་ངན་གྱི་ཚེ་མདོ་འདི་འཛིན་འཆང་ཀློག་འདོན་བྱེད་ཅིང་གཞན་ལ་ཡང་གླེགས་བམདུ་འདྲི་བ་དང་།འཛིན་འཆང་
ཀློག་པར་བསྐུལ་ཞིང་དོན་ཡང་སྟོན་ནུས་པ་སོགས་རྒྱ་ཆེར་གསུངས་སོ།།མདོར་ན།ཀུན་མཁྱེན་དེལ་པོ་པས།བདེ་གཤེགས་སྙིང་པོའི་མཚན་ཐོས་པ་ཙམ་གྱིས་ཀྱང་སངས་རྒྱས་ཐོབ་པར་འགྱུར་ན།དད་ཅིང་གླས་པ་དང་མངོན་དུ་བྱས་ནས་སྒོམ་པ་ལྟ་ཅི
སྨོས།དེའི་ཕྱིར་མཁས་པ་སྙིང་རྗེ་དང་ལྡན་པ་རྣམས་ཀྱིས་རང་གི་སྲོག་ལ་སོགས་པ་དོར་ནས་ཀྱང་བསྟན་པར་བྱ་བ་དང་།ཐར་པ་དོན་དུ་གཉེར་བ་རྣམས་ཀྱིས་མེའི་འོབས་ཆེན་པོ་ལས་འབོགས་ནས་ཀྱང་བཙལ་ཅིང་མཉན་པར་བྱའོ།།ཞེས་གདམས་པར
མཛད་པ་ཉིད་སྙིང་གི་ཐིག་ལེར་བཅང་བར་བྱའོ།།བརྒྱུད་པ་ནི།ཀུན་མཁྱེན་སྒྲོལ་བའི་མགོན་པོ་ཡན་ཆད་གཞན་སྟོང་བརྒྱད་པའི་གསོལ་འདེབས་ལྟར་ལ།ཇེ་བཙུན་ནས།རྒྱལ་ཚབ་སྔར་ཐང་པ།བློ་གྲོས་རྣམ་ཚུལ།ངག་དབང་ཕྲིན་ལས།ཀུན་

ཟང་དབང་པོ།ཚེ་དབང་ནོར་བུ།བསྟན་པའི་ཉིན་བྱེད།བདུད་འདུལ་རྡོ་རྗེ།བྱམས་མགོན་རྫོགས་པའི་སངས་རྒྱས་པདྨ་ཉིན་དབང་པོའི་མདུན་ནས།རྗེ་བཅུ་གསུམ་པའི་ལྷ་ཁྲིད་ཡིག་ཆའི་སྟེང་ནས་བྱིན་རླབས་ཀྱི་རྒྱུན་བཟང་དང་དུས་ཀྱི་འཁོར་ལོའི་སྲིན་
གློལ་བསྩལ་ཞིང་བརྒྱད་ཚུལ་རྣམ་དག་གཞན་ཡང་ཡོད་དོ།།ཟབ་མོའི་ལྟ་བ་གསུང་རབ་ཀྱི།།དེས་དོན་ལགས་མོད་རྟོགས་པ་ཉུང་།།རྒྱལ་ཚབ་བྱམས་པར་འཁྲུལ་མེད་པས།།ཐེག་ཆེན་རྒྱུད་བླར་འཆད་ཉན་མཛོད།།རྡོ་རྗེའི་རྣལ་འབྱོར་ཉམས་ལེན་
གྱིགྱི།།མཐར་ཐུག་ཡིན་ཀྱང་སྒོམ་པ་དཀོན།།རྒྱུད་ཀྱི་རྒྱལ་པོར་ཡིད་ཆེས་པས།།དམན་ལ་འགྲམ་ཆུ་མི་ལྡང་མཛོད།།ཀུན་བཟང་སྤྱོད་པ་གེགས་ཆུང་ལ།།ས་ཆོད་ཆེ་ཡང་ཚུལ་ལྡན་དཀའ།།གོང་མའི་རྣམ་ཐར་དབང་བཙུགས་ཏེ།།སོ་བྱང་བསླབ་
པས་ལེགས་བསྡམས་འཚལ།།ལྟ་སྒོམ་སྤྱོད་པ་རྣམ་དག་ན།།རང་གཞན་དོན་གཉིས་མྱུར་འགྲུབ་འགྱུར།།འདི་ནི་མཁས་འདོད་རང་བཟོ་མིན།།བཀའ་དང་བསྟན་བཅོས་དགོངས་པའི་བཅུད།།དགེ་བས་བདག་དང་སེམས་ཅན་ཀུན།།ཉེས་པ་
ཆེན་པོ་ལྔ་སྦྱངས་ཤིང་།།ཡོན་ཏན་ཆེན་པོ་ལྔ་ཐོབ་ནས།།དོན་དམ་ཆོས་དབྱིངས་མངོན་གྱུར་ཤོག།ཅེས་པ་འདི་དཔལ་ལྡན་རྔོ་ནང་པའི་བསྟན་འཛིན་མཁས་གྲུབ་ངག་དབང་མཚན་ཅན་ཟུང་གི་ཐུགས་བཞེད་ལྟར།སྟོང་གཞི་བདེ་གཤེགས་སྙིང་པོ་ལ་ཤེས་
ནས་དད་པ་ཐོབ་པ་སྙོམ་ལས་ཀྱི་བཙུན་པ་ཡོན་ཏན་རྒྱ་མཚོས་དཔལ་ཇོ་ཐང་གི་ཆོས་གྲྭ་ཆེན་པོར་བྲིས་པ་སྐྱེ་བ་ཀུན་ཏུ་ངེས་དོན་སྙིང་པོའི་བསྟན་པ་ལ་ཐོས་བསམ་སྒོམ་པའི་སྐལ་པ་ཅན་ཏུ